ananddey/assamese-wiki-corpus huggingface dataset:
শ্যাম চেলভাডুৰাই

শ্যাম চেলভাডুৰাই (; জন্ম: ১২ ফেব্ৰুৱাৰী, ১৯৬৫) কানাডাস্থিত এগৰাকী শ্ৰীলংকান লেখক। তেওঁক ঘাইকৈ তেওঁৰ ১৯৯৪ চনৰ উপন্যাস ‘ফানি বয়’ৰ বাবে জনা যায়। এই উপন্যাসখনে বুকচ্‌ ইন কানাডা প্ৰথম উপন্যাস বঁটা লাভ কৰিছিল। ইয়াৰোপৰি সমকামী কল্প সাহিত্য ৰূপে কিতাপখনক লাম্বডা সাহিত্য বঁটাৰে সন্মানিত কৰা হৈছিল।

পৃষ্ঠভূমি

চেলভাডুৰাইৰ জন্ম হৈছিল শ্ৰীলংকাৰ কলম্বোত। তেওঁৰ মাতৃ আছিল এগৰাকী সিংহলী আৰু পিতৃ এজন তামিল। তেওঁলোকে পৰস্পৰবিৰোধী জাতিগত সংঘাত থকা জনগোষ্ঠীক প্ৰতিনিধিত্ব কৰিছিল আৰু এই সংঘাতে চেলভাডুৰাইৰ লেখাক প্ৰভাৱিত কৰাই নহয়, ইয়ে আছিল তেওঁৰ লেখাৰ প্ৰধান বিষয়বস্তু। ১৯৯৭ চনত শ্ৰীলংকাত থকাৰ সময়ত শ্যাম আৰু তেওঁৰ সংগীয়ে সন্মুখীন হোৱা অসুবিধা তথা অস্বস্তি সম্পৰ্কে শ্যামে ‘কামিং আউট’ শীৰ্ষকেৰে এটি প্ৰৱন্ধ লিখিছিল আৰু টাইম এছিয়াই ২০০৩ চনত এছিয়ান প্ৰব্ৰজনকাৰীসকলৰ বিষয়ত প্ৰকাশ কৰা এটি বিশেষ সংখ্যাত এই প্ৰৱন্ধটো প্ৰকাশ কৰিছিল।

২০০৪ চনত, চেলভাই ‘ষ্টৰি ৱালা: চৰ্ট ফিকচন ফ্ৰম চাউথ এছিয়ান ৰাইটাৰ্ছ’ শীৰ্ষক এখন চুটি গল্প সংকলন সম্পাদনা কৰে, য’ত অন্যসকলৰ লগতে চলমান ৰুছদি, মণিকা আলি আৰু হানিফ কুৰেছিৰ গল্প অন্তৰ্ভুক্ত আছিল। ২০০৫ চনত তেওঁৰ এখন প্ৰাপ্তবয়স্ক উপন্যাস ‘চুইমিং ইন দ্য মনচুন চি’ প্ৰকাশ পায়। এই কিতাপখনে ২০০৬ চনত শিশু আৰু যুৱ সাহিত্য শ্ৰেণীত লাম্বডা সাহিত্য বঁটা লাভ কৰে।

২০১৩ চনত তেওঁৰ চতুৰ্থখন উপন্যাস ‘দ্য হাংগ্ৰি ঘ’ষ্ট’ প্ৰকাশ হয়। ২০১৩ চনত চেলভাডুৰাইৰ ‘ফানি বয়’ক মাদুৰাইৰ দ্য আমেৰিকান কলেজৰ ইংৰাজী বিভাগৰ স্নাতক শ্ৰেণীৰ প্ৰান্তীয় অধ্যয়ন আৰু সমকামী সাহিত্যৰ অধীনত পাঠ্যক্ৰমত অন্তৰ্ভুক্ত কৰা হয়। ২০১৪ চনত তেওঁক চেক্সুৱেল আইডেণ্টিফিকেচন বিষয়ক ইচ্ছ্যুসমূহৰ উন্নতি আৰু শিক্ষাৰ ক্ষেত্ৰত আগবঢ়োৱা অৱদানৰ বাবে টৰন্টো বিশ্ববিদ্যালয়ৰ দ্য মাৰ্ক এছ বনহাম চেণ্টাৰ ফৰ চেক্সুৱেল ডাইভাৰচিটি ষ্টাডিজৰ পৰা বনহাম চেণ্টাৰ বঁটা প্ৰদান কৰা হয়।

২০২০ চনত দীপা মেহতাৰ পৰিচালনাত চেলভাডুৰাইৰ উপন্যাসৰ অভিযোজন ফানি বয় ছবিখন মুকলি হয়। ২০২১ চনত অনুষ্ঠিত হোৱা নৱম কানাডিয়ান স্ক্ৰীণ এৱাৰ্ডত মেহতা আৰু চেলভাডুৰাইয়ে এই চলচ্চিত্ৰখনৰ বাবে শ্ৰেষ্ঠ অভিযোজিত চিত্ৰনাট্যৰ বঁটা (Best Adapted Screenplay) লাভ কৰিছিল।

২০২২ চনত, বুদ্ধৰ পত্নী যশোধৰাক বিষয় ৰূপে লিখা তেওঁৰ বুৰঞ্জীমূলক উপন্যাস মেনচনচ্‌ অৱ দ্য মুন প্ৰাকাশ পায়।

ব্যক্তিগত জীৱন

শ্যাম বৰ্তমান তেওঁৰ সংগী এণ্ড্ৰিউ চেম্পিয়নৰ সৈতে টৰণ্টোত বাস কৰে।

২০১৬ চনত, মকৰাৰ এটি প্ৰজাতিক চেলভাৰ নামেৰে বৃগনলিয়া শ্যামি নামাকৰণ কৰা হয়। এইটো এটা সৰু প্ৰজাতিৰ মকৰাৰ, যাৰ ৰং শেঁতা হালধীয়া ৰঙৰ আৰু ইয়াৰ দৈৰ্ঘ্য ১.৪ মিলিমিটাৰৰ পৰা ১.৫ মিলিমিটাৰৰ ভিতৰত হয়।

গ্ৰন্থপঞ্জী

ফানি বয়, Toronto: McClelland and Stewart, ১৯৯৪ (আৰু অন্যবোৰ)। শ্ৰেষ্ঠ সমকামী পুৰুষ উপন্যাসৰ বাবে ‘লাম্বডা সাহিত্য বঁটা’ আৰু ১৯৯৪ চনৰ ‘বুকচ ইন কানাডা ফাৰ্ষ্ট নভেল’ বঁটা।
চিনামন গাৰ্ডেনচ্‌, Toronto: McClelland and Stewart, ১৯৯৮
চুইমিং ইন দ্য মনচুন চি, Toronto: Tundra, ২০০৫ ; ২০০৬ চনত শিশু আৰু যুৱ সাহিত্য শ্ৰেণীত লাম্বডা সাহিত্য বঁটা।
ষ্টৰি ৱালা: চৰ্ট ফিকচন ফ্ৰম চাউথ এছিয়ান ৰাইটাৰ্ছ, New York: Houghton Mifflin, ২০০৫ (সম্পাদক)
দ্য হাংগ্ৰি ঘ’ষ্ট (উপন্যাস), Toronto: Doubleday Canada, ২০১৩
মেনি ৰ’ডচ থ্ৰু পেৰেডাইজ:এন এন্থলজি অৱ শ্ৰী লংকান লিটাৰেচাৰ, London: Penguin Books Limited, ২০১৪ (সংকলক আৰু অনুবাদক)
মেনচনচ্‌ অৱ দ্য মুন, ২০২২

তথ্যসূত্ৰ

শ্ৰেণী:সাহিত্যিক
শ্ৰেণী:জীৱিত ব্যক্তি
শ্ৰেণী:ঔপন্যাসিক
শ্ৰেণী:শ্ৰীলংকাৰ সাহিত্যিক
অনিতা উইলছন

অনিতা উইলছন (১৯৪৩ - ১৫ আগষ্ট ২০০৬) টুভালু চৰকাৰৰ প্ৰথম আৰ্কাইভিষ্ট/লাইব্ৰেৰিয়ান, লগতে হংকং চৰকাৰ আৰু ব্ৰিটিছ ৰাজপৰিয়ালৰ আৰ্কাইভিষ্ট।

ব্যক্তিগত জীৱন আৰু শিক্ষা

জন্ম অনিতা স্মিথৰ ১৯৬৭ চনত ছাটন কল্ডফিল্ডত জন এফ উইলছনৰ সৈতে বিবাহপাশত আবদ্ধ হয়। ১৯৯৮ চনত তেওঁলোকৰ বিবাহ বিচ্ছেদ হয়। উইলছনে ডনকাষ্টাৰ গাৰ্লছ হাইস্কুলত পঢ়িছিল। ১৯৬০ চনৰ মাজভাগত ইতিহাসত বি এ (অনাৰ্ছ) ডিগ্ৰী লাভ কৰি মানচেষ্টাৰ বিশ্ববিদ্যালয়ত ইতিহাস পঢ়িছিল। উইলছন আছিল এজন প্ৰতিশ্ৰুতিবদ্ধ খ্ৰীষ্টান বিজ্ঞানী আৰু কোয়াৰৰ আগ্ৰহী সদস্য।

কাম আৰু ভ্ৰমণ

ইংলেণ্ড

তেওঁ ১৯৬৬ চনত উইলছন ৱেষ্টমিনিষ্টাৰৰ লেবাৰ পাৰ্টিৰ মুখ্য কাৰ্যালয়ত গৱেষক আছিল।

দক্ষিণ প্ৰশান্ত মহাসাগৰীয় আৰু কেৰিবিয়ান

১৯৭৬ চনত উইলছনৰ স্বামীক ছলমন দ্বীপপুঞ্জৰ জ্যেষ্ঠ ক্ৰাউন কাউন্সিল হিচাপে নিযুক্তি দিয়া হয়। পিছৰ বছৰত তেওঁলোক টুভালুলৈ গুচি যায়, য'ত ১৯৭৮ চনত দ্বীপটোৰ স্বাধীনতাৰ পূৰ্বে নটা ক্ৰেট নথি-পত্ৰৰে গঠিত চৰকাৰৰ ৰেকৰ্ডসমূহ অভাৱনীয়ভাৱে ঘূৰাই দিয়া হৈছিল। উইলছনক টুভালুৰ প্ৰথম আৰ্কাইভিষ্ট/লাইব্ৰেৰিয়ান হিচাপে নিযুক্তি দিয়া হয় আৰু তেওঁ সমাজ সেৱা মন্ত্ৰ্যালয়ৰ সৈতে টুভালু ৰাষ্ট্ৰীয় পুথিভঁৰাল আৰু আৰ্কাইভ স্থাপনৰ কাম কৰে। তেওঁ পশ্চিম প্ৰশান্ত মহাসাগৰীয় উচ্চায়ুক্তৰ সৈতে চিঠি-পত্ৰ লিখি পশ্চিম প্ৰশান্ত মহাসাগৰীয় আৰ্কাইভৰ পৰা সকলো ৰেকৰ্ড উলিয়াই লণ্ডনলৈ প্ৰেৰণ কৰে। আৰ্কাইভৰ দায়িত্বৰ উপৰি ব্ৰিটিছ কাউন্সিলৰ পুথিভঁৰাল উন্নয়ন আঁচনিৰ সহায়ত তেওঁক টুভালুৰ প্ৰথমটো ৰাজহুৱা পুথিভঁৰাল স্থাপন কৰিবলৈ কোৱা হৈছিল।

হংকং

১৯৮৩ চনত উইলছনে হংকংলৈ গুচি যায়। ১৯৮৬ চনৰপৰা ১৯৯৭ চনৰ ভিতৰত তেওঁ হংকং চৰকাৰৰ আৰ্কাইভিষ্ট হিচাপে নিযুক্তি লাভ কৰে, যিয়ে চৰকাৰসমূহৰ মাজত ৰেকৰ্ডসমূহ ফলপ্ৰসূভাৱে হস্তান্তৰ কৰাটো নিশ্চিত কৰাত সহায় কৰে। ১৯৪৫ চনৰপৰা ১৯৯৭ চনলৈকে চৰকাৰৰ নীতিগত অভিলেখ মাইক্ৰ’ফিল্মলৈ স্থানান্তৰিত কৰাৰ দায়িত্বত থকা এটা ইউনিটৰ নেতৃত্ব দিছিল। ব্ৰিটেইনৰ ঔপনিৱেশিক শাসনৰ সৈতে জড়িত ৰেকৰ্ডসমূহো চিনাক্ত কৰিছিল যিবোৰ ব্ৰিটেইনলৈ হস্তান্তৰ কৰিব পৰা যাব। ১৯৯৭ চনত তেওঁৰ কামৰ বাবে গৱৰ্ণৰৰ প্ৰশংসা বঁটা লাভ কৰে আৰু ১৯৯৭ চনৰ ৩০ জুনত হংকঙৰ হেণ্ডঅভাৰ অনুষ্ঠানত ভূমিকা পালন কৰে।

উইলছন আছিল ৰয়েল এছিয়াটিক ছ’চাইটিৰ হংকং শাখাৰ সক্ৰিয় সদস্য। ১৯৮৬ চনৰপৰা ১৯৮৮ চনৰ ভিতৰত তেওঁ সন্মানীয় সম্পাদিকা আছিল, আৰু ১৯৮৮ চনৰপৰা ১৯৯৭ চনলৈকে তেওঁ পৰিষদৰ সদস্য, নিউজলেটাৰৰ সম্পাদিকা আৰু ভ্ৰমণৰ ব্যৱস্থাপক আছিল। হংকং এৰি যোৱাৰ পাছত তেওঁ ৰয়েল এছিয়াটিক ছ’চাইটি (ইউ কে)ৰ “ফ্ৰেইণ্ড অফ হংকং ব্ৰান্স’’ত যোগদান কৰে, ব্ৰিটেইন ভিত্তিক ভ্ৰমণৰ ব্যৱস্থা কৰি থাকে।

ইংলেণ্ডলৈ প্ৰত্যাৱৰ্তন

১৯৯৭ চনত উইলছনে ইংলেণ্ডলৈ উভতি আহে, পাব্লিক ৰেকৰ্ডছ অফিচ (বৰ্তমান দ্য নেচনেল আৰ্কাইভ)ৰ বাবে কিছুসময়ৰ বাবে অংশকালীন ভূমিকাত কাম কৰে। ২০০১ চনত উইণ্ডচৰ দুৰ্গত ভিত্তি কৰি ৰয়েল আৰ্কাইভত নিযুক্তি লাভ কৰে। ৰাণীৰ কাগজ-পত্ৰসমূহ আৰ্কাইভ কৰাত সহায় কৰিছিল, আৰু ৰয়েল ফেমিলিৰ আন সদস্যসকলৰ (ৰাজকুমাৰ চাৰ্লছৰ বাহিৰে, যাৰ নিজা আৰ্কাইভিষ্ট আছিল)।
এই ভূমিকাত তেওঁ হলিৰুড হাউচ, চেণ্ড্ৰিংহাম হাউচ আৰু বালম'ৰাল কেছলৰ কৰ্মচাৰীৰ সৈতে কাম কৰিছিল।

তথ্যসূত্ৰ

শ্ৰেণী:যুক্তৰাজ্যৰ ব্যক্তি
শ্ৰেণী:মৃত ব্যক্তি
শ্ৰেণী:পুথিভঁৰাল
প্ৰিয়াল গোৰ

প্ৰিয়াল গোৰ (ইংৰাজী: Priyal Gor; জন্ম: ) এগৰাকী ভাৰতীয় দূৰদৰ্শন আৰু চলচ্চিত্ৰ অভিনেত্ৰী। তেওঁ ৰোমাণ্টিক ফেণ্টাচি ড্ৰামা ইচ্ছাপ্যাৰী নাগিনত ইচ্ছা চৰিত্ৰত কৰা অভিনয়ৰ বাবে পৰিচিত।

ব্যক্তিগত জীৱন

প্ৰিয়াল গোৰ মুম্বাইৰ এটা গুজৰাটী পৰিয়ালত জন্মগ্ৰহণ কৰিছিল আৰু তাতেই ডাঙৰ-দীঘল হৈছিল। তেওঁৰ এজন সৰু ভাতৃ আৰু এগৰাকী ডাঙৰ ভগ্নী আছে।

কৰ্মজীৱন

গোৰৰ মাতৃয়ে তেওঁ এগৰাকী অভিনেত্ৰী হোৱাটো বিচাৰিছিল। ২০১০ চনত তেওঁ অভিনয় জীৱনৰ আৰম্ভণি কৰে, যেতিয়া তেওঁ ৰাম মিলায়ে জোডীত মুখ্য মহিলা চৰিত্ৰত অভিনয়ৰ সুযোগ পায়। একে বছৰতে এগৰাকী বন্ধুৰ জৰিয়তে তেওঁ ডিজনী চেনেলৰ ইচান: সপ্নো কো আৱাজ দেত এটা চৰিত্ৰ লাভ কৰে। ইয়াৰ শ্বুটিং আৰম্ভ হোৱাৰ ১৫ দিনৰ ভিতৰতে তেওঁ জি টিভিৰ ধাৰাবাহিক ৰাম মিলায়ে জোডীত মোনা নামৰ মুখ্য মহিলা চৰিত্ৰটো লাভ কৰে। সোতৰ বছৰ বয়সত প্ৰিয়ালে দেখা এক খোৱাবত মোনিয়া/মান্যতা চৰিত্ৰটো লাভ কৰিছিল। তেওঁ বাত হামাৰী পক্বী হ্যায় আৰু আম্মাজী কী গালীতো সহযোগী চৰিত্ৰত অভিনয় কৰিছিল। পিছলৈ তেওঁ গুমৰাহ: এণ্ড অফ ইনোচেঞ্চ, য়ে হ্যায় আশিকী, এমটিভি ৱেবড আৰু সাৱধান ইণ্ডিয়াৰ একক খণ্ডত অভিনয় কৰাৰ লগতে লাইফ অ'কেৰ এক বুন্দ ইশ্কত এটা কেমিঅ' চৰিত্ৰত অভিনয় কৰিছিল। তেওঁ পাকিস্তানৰ অনুষ্ঠান মেডভেঞ্চাৰ্চতো অংশগ্ৰহণ কৰিছে। ইয়াৰ উপৰি তেওঁ বিভিন্ন টেলিভিছন আৰু ছপা বিজ্ঞাপনত অভিনয় কৰিছে আৰু ইয়াৰদ্বাৰা তেওঁ অধিক জনপ্ৰিয়তা লাভ কৰাত সহায়ক হোৱা বুলি উল্লেখ কৰিছে।

২০১৩ চনত তেওঁ পঞ্জাবী ৰোমাণ্টিক কমেডী জাষ্ট ইউ এণ্ড মিৰ জৰিয়তে ছবিজগতত আত্মপ্ৰকাশ কৰে, য’ত তেওঁ গীত নামৰ এগৰাকী প্ৰবাসী ভাৰতীয়ৰ চৰিত্ৰত অভিনয় কৰিছিল। ২০১৪ চনত শশী কিৰণ নাৰায়ণৰ সাহিবা সুব্ৰহ্মণ্যমৰ জৰিয়তে তেওঁ তেলেগু ছবিত আত্মপ্ৰকাশ কৰিবলৈ সাজু হৈছিল, যিখন মালায়ালম ছবি থট্টাথিন মাৰায়াথুৰ তেলেগু ৰিমেক। তেওঁ বেনজিথ বেবী মাইলাদীৰ এখন মালায়ালম ছবি গড ব্লেছ ইউৰ বাবেও চুক্তিবদ্ধ হৈছিল। ২০১৮ চনত তেওঁ মায়া ২ নামৰ এখন ৱেব-চিৰিজত এগৰাকী লেচবিয়ানৰ মুখ্য চৰিত্ৰত অভিনয় কৰিছিল। ২০১৮ চনৰ জুন মাহত তেওঁ জি টিভিৰ ধাৰাবাহিক আপ কে আ জানে চেত চামেলী হিচাপে যোগদান কৰে। ২০২০ চনত তেওঁ কালাৰ্ছ টিভিৰ অনুষ্ঠান নাটি পিংকী কী লম্বী লাভ ষ্টৰীত পাৰ্বতীৰ চৰিত্ৰত অভিনয় কৰিছিল। ২০২১ চনত তেওঁ ছনী চাবৰ অনুষ্ঠান তেৰা য়াৰ হু ম্যেত মমতাৰ চৰিত্ৰত অভিনয় কৰিছিল।

তথ্যসূত্ৰ

বাহ্যিক সংযোগ

শ্ৰেণী:ভাৰতীয় টেলিভিছন অভিনেত্ৰী
দন্দুৱা দ্ৰোহ

দন্দুৱা দ্ৰোহ ১৮শ শতিকাৰ শেষৰফালে আহোম ৰাজ্যৰ বৰফুকনে চোৱা-চিতা কৰা অঞ্চল কামৰূপত হোৱা এক বিদ্ৰোহ। স্বৰ্গদেউ কমলেশ্বৰ সিংহৰ দিনত হৰদত্ত আৰু বীৰদত্ত নামৰ দুজন ভাই-ককাইয়ে এই বিদ্ৰোহৰ গুৰি ধৰিছিল। কোচবিহাৰ আৰু বিজনীৰ ৰজাৰ গোপন সহযোগত তেওঁলোকে কছাৰী, পঞ্জাবী আৰু হিন্দুস্তানী শৰনাৰ্থীৰ এটা দল গঠন কৰে আৰু নিজকে স্বাধীন ঘোষণা কৰি প্ৰায় গোটেই উত্তৰ গুৱাহাটী অধিকাৰ কৰে।

উজনি অসমত বুঢ়াগোহাঁই ব্যস্ত থকা বাবে বৰফুকনে তেওঁৰ পৰা সহায় নাপালে। তেওঁৰ হিন্দুস্তানী সৈন্যৰ এটা দল আৰু লগতে স্থানীয় বেলতলা আৰু ডিমৰুৱা ৰজাৰ কিছু সৈন্যৰ লগত ব্ৰহ্মপুত্ৰ পাৰ কৰি বিদ্ৰোহীসকল আক্ৰমণ কৰে। হৰদত্ত আৰু বীৰদত্ত পলাবলৈ সক্ষম হ'লেও পাছত তেওঁলোক ধৰা পৰে আৰু মৃত্যুদণ্ড বিহা হয়। বৰফুকনক ইয়াৰ বঁটাস্বৰূপে প্ৰতাপ বল্লভ উপাধি প্ৰদান কৰা হৈছিল।

তথ্য সংগ্ৰহ

শ্ৰেণী:আহোম ৰাজ্য
শ্ৰেণী:ভাৰতৰ বিদ্ৰোহ
অমল ফাথী

অমল ফাথী ( ; ১ ছেপ্টেম্বৰ, ১৯৮৪) ইজিপ্তৰ এগৰাকী গণতন্ত্ৰ কৰ্মী আৰু মানৱ অধিকাৰ ৰক্ষাকাৰী। ৬ এপ্ৰিলৰ যুৱ আন্দোলনৰ প্ৰাক্তন কৰ্মী আৰু ইজিপ্তৰ অধিকাৰ আৰু স্বাধীনতা আয়োগৰ সদস্য। ইজিপ্তত যৌন নিৰ্যাতনৰ বিষয়ে মাত মতাৰ বাবে ২০১৯ চনৰ জানুৱাৰী মাহৰ পৰা ইজিপ্তৰ কৰ্তৃপক্ষই তেওঁক গৃহবন্দী কৰি ৰাখিছে।

জীৱন আৰু সক্ৰিয়তা

ইজিপ্তৰ কায়ৰোত জন্মগ্ৰহণ কৰি ডাঙৰ-দীঘল হোৱা অমল ফাথীয়ে কায়ৰো বিশ্ববিদ্যালয়ত পঢ়িছিল। তেওঁ স্নাতক ডিগ্ৰী লাভ কৰাৰ পূৰ্বে ইজিপ্তৰ ৬ এপ্ৰিলৰ যুৱ আন্দোলনত যোগদান কৰি দেশখনত গণতান্ত্ৰিক পৰিৱৰ্তনৰ প্ৰসাৰৰ কামত জড়িত হয়। ২০১৩ চনত ইজিপ্তৰ অভ্যুত্থান আৰু ২০১৩ চনৰ আগষ্ট মাহত ৰাবা হত্যাকাণ্ডৰ পিছত ৰাজনীতি এৰি নিজকে পৰ্যবেক্ষক আৰু অনলাইন মন্তব্যকাৰী হিচাপে সীমিত কৰি ৰাখিছিল। কায়ৰোত ইজিপ্তৰ অধিকাৰ আৰু স্বাধীনতা আয়োগৰ তেওঁ সহ-প্ৰতিষ্ঠাপক৷ তেওঁ মহম্মদ লটফীৰ লগত ২০১৪ চনত বিবাহপাশত আবদ্ধ হয়। বিবাহৰ পিছত তেওঁ নিজৰ সৰু পৰিয়ালটোৰ ওপৰত গুৰুত্ব আৰোপ কৰে আৰু ২০১৫ চনৰ আগষ্ট মাহত জিদানক জন্ম দিয়ে৷ ইজিপ্ত-ছুইছ নেচনেল, ইচিআৰএফ সম্প্ৰসাৰণ কৰি দেশখনৰ অন্যতম গুৰুত্বপূৰ্ণ মানৱ অধিকাৰ সংস্থা হিচাপে পৰিগণিত হৈছিল। ২০১৫ চনৰ জুন মাহত প্ৰথমে জাৰ্মানী ভ্ৰমণত নিষেধাজ্ঞা আৰোপ কৰা হৈছিল আৰু কায়ৰো বিমানবন্দৰত ইজিপ্তৰ পাছপ’ৰ্ট জব্দ কৰা হৈছিল। জেনেৰেল চিচিৰ বাৰ্লিন ভ্ৰমণৰ ওপৰত জাৰ্মান সংসদ বুণ্ডেষ্টাগত অনুষ্ঠিত হোৱা বিতৰ্কত অংশগ্ৰহণ কৰিবলৈ তেওঁ জাৰ্মানীলৈ গৈছিল।

২০১৬ চনৰ জানুৱাৰী মাহত ইটালীৰ এজন যুৱ গৱেষক জিউলিঅ’ ৰেগেনীক অপহৰণ, অত্যাচাৰ, হত্যা আৰু একে বছৰৰ ৩ ফেব্ৰুৱাৰীত কায়ৰোৰ বাহিৰৰ অঞ্চলত তেওঁৰ মৃতদেহ উদ্ধাৰ কৰা হয়। ইচিআৰএফৰ অধিবক্তাসকল আনুষ্ঠানিকভাৱে ইজিপ্তত তেওঁৰ পৰিয়ালৰ অধিবক্তা হৈ পৰিছিল আৰু ইটালীৰ পৰিয়ালৰ অধিবক্তাৰ সৈতে ঘনিষ্ঠভাৱে কাম কৰিছিল। ইচিআৰএফ আৰু মহম্মদ লটফীৰ ওপৰত হাৰাশাস্তি আৰু ভয় দেখুৱাই তীব্ৰ হৈ পৰে। ২০১৬ চনৰ ৮ এপ্ৰিলত ইটালীৰ প্ৰধানমন্ত্ৰী পাওলো জেণ্টিল'নীয়ে কায়ৰোত থকা ইটালীৰ ৰাষ্ট্ৰদূতক ইজিপ্তৰ কৰ্তৃপক্ষই জিউলিঅ' ৰেগেনিৰ নিৰ্যাতন আৰু হত্যাৰ তদন্তত অগ্ৰগতি লাভ নকৰাৰ প্ৰতিবাদ কৰি পুনৰ আহ্বান জনায়। দুসপ্তাহৰ পিছত ২০১৬ চনৰ ২৫ এপ্ৰিলত কায়ৰোৰ ঘৰৰ পৰা ইচিআৰএফৰ ব'ৰ্ডৰ সভাপতি আহমেদ আব্দাল্লাক গ্ৰেপ্তাৰ কৰা হয়। ছমাহৰ পিছত জিউলিঅ' ৰেগেনিৰ গোচৰত কাম কৰা ইজিপ্ত আৰু ইটালীৰ বিচাৰ দলৰ মাজত ভ্ৰমণৰ আদান-প্ৰদানৰ পিছতহে তেওঁক মুকলি কৰি দিয়া হয়।

ফেচবুকৰ ভিডিঅ' আৰু গ্ৰেপ্তাৰী

২০১৮ চনৰ মে’ মাহত দুয়োখন দেশৰ আইনী দলৰ মাজত সহযোগিতা তীব্ৰতৰ হৈ পৰে আৰু দীঘলীয়া ফোন কলৰ জৰিয়তে আগন্তুক কৌশল স্থাপন কৰা হয়। ৯ মে’ত অমল ফাথীয়ে তেওঁৰ ফেচবুক পেজত এটা ভিডিঅ’ পোষ্ট কৰিছিল য’ত তেওঁ ইজিপ্তত যৌন নিৰ্যাতনৰ প্ৰাদুৰ্ভাৱৰ বিষয়ে কয়, আৰু চৰকাৰে মহিলাক সুৰক্ষা দিয়াত ব্যৰ্থতাক সমালোচনা কৰিছিল। মানৱ অধিকাৰ, আৰ্থ-সামাজিক অৱস্থা আৰু ৰাজহুৱা সেৱাৰ অৱনতি ঘটা বুলিও চৰকাৰক সমালোচনা কৰে। এম্নেষ্টী ইণ্টাৰনেশ্যনেলে ১২ মিনিটৰ ভিডিঅ'টো পৰীক্ষা কৰি দেখিলে যে ইয়াত কোনো ধৰণৰ প্ৰৰোচনা নাই, আৰু সেইবাবেই ইয়াক মত প্ৰকাশৰ স্বাধীনতাৰ দ্বাৰা সুৰক্ষিত। ২০১৮ চনৰ ১১ মে’ত পুৱা প্ৰায় ২:৩০ বজাত ইজিপ্তৰ নিৰাপত্তা বাহিনীয়ে কায়ৰোৰ মাডিত থকা অমল ফাথী আৰু মহম্মদ লটফীৰ ঘৰত অভিযান চলাই দুয়োকে তিনি বছৰীয়া সন্তানৰ সৈতে থানালৈ লৈ যায়। মহম্মদ লটফীক নিজৰ সৰু ল'ৰাটোৰ সৈতে মুক্ত কৰা হয় আৰু অমল ফাথীক আটক হৈ থাকে।

তথ্যসূত্ৰ

শ্ৰেণী:ইজিপ্তৰ নাৰী অধিকাৰ কৰ্মী
হিৰণ্ময়ী দেৱী

হিৰণ্ময়ী দেৱী হৈছে অসমৰ এগৰাকী একাধাৰে কবি, শিশু-সাহিত্যিক, অনুবাদক তথা প্ৰৱন্ধ সংকলক। তেওঁ মাটিৰ চাকিৰ শিখা, হৃদয়ৰ অৰণ্যত আদি কবিতা সংকলন, আখৰৰ আখৈ লাৰু, মইনাৰ মৌ-মাত, ফৰিঙৰ পেং ইত্যাদি শিশু সাহিত্য, সময় যন্ত্ৰ আদি অনুবাদ, মহীয়সী ৰাষ্ট্ৰমাতা কস্তুৰ-বা, নিবেদিতা যাৰ নাম, পুষ্পলতা দাসঃ তেওঁৰ জীৱন আৰু অনুভৱ, বিশিষ্টা শিক্ষাবিদ ইন্দিৰা মিৰি আদি জীৱনী-সাহিত্য ৰচনা কৰাৰ লগতে আনন্দেশ্বৰ শৰ্ম্মা ৰচনাৱলী সম্পাদনা কৰিছিল।

উদ্ধৃতিসমূহ

সন্তানৰ জীৱনত পিতৃ-মাতৃৰ ব্যক্তিত্বৰ প্ৰভাৱ অপৰিসীম। সৰুৰে পৰা ল'ৰা-ছোৱালী যি ধৰণৰ ঘৰুৱা পৰিৱেশত ডাঙৰ-দীঘল হয়, তেওঁলোকে পিতৃ-মাতৃৰ যেনে আচাৰ আচৰণ দেখে সেইবোৰ কথাই সাধাৰণতে সন্তানৰ ব্যক্তিত্ব গঠনত অজানিত ভাৱেই ক্ৰিয়া কৰে।
দোৱানক লিখিত ভাষালৈ ৰূপান্তৰিত কৰিবলৈ হ'লে লিপিৰ আৱশ্যকতা অপৰিহাৰ্য।
সততা, মানসিক দৃঢ়তা আৰু কৰ্ম্মৰ প্ৰতি ঐকান্তিক আগ্ৰহ থাকিলে নাৰী পুৰুষ নিৰ্বিশেষে মানুহৰ বাবে অসম্ভৱ একো নাই।
পৰিবৰ্তনশীল জগতখনৰ কোনো কথাই সদায় একে হৈ নাথাকে।
শিক্ষাদান ফলপ্ৰসূ কৰিবলৈ হ'লে একনিষ্ঠ শিক্ষক আৰু ছাত্ৰ-ছাত্ৰীৰ উপযোগী শিক্ষা পদ্ধতিৰ উপৰি আৰু এটা বস্তুৰ আৱশ্যক, সি হ'ল উপযুক্ত পাঠ্যপুথি। শিক্ষনীয় বিষয়সমূহ ছাত্ৰ-ছাত্ৰীৰ হৃদয়ংগম হ'ব পৰাকৈ সহজ-সৰল ভাষাত উপস্থাপিত কৰিব পৰাটো পাঠ্যপুথিৰ প্ৰধান গুণ।
বাস্তৱিকতে চল্লিশৰ দশকৰ শেষাৰ্দ্ধলৈকে শিক্ষাৰ কোনো আও ভাও নোপোৱা নেফাৰ অজ্ঞ, অৰ্দ্ধসভ্য জনগণৰ বাবে শিক্ষাৰ বুনিয়াদ গঢ়ি তোলাত ইন্দিৰা মিৰিৰ গুৰুত্বপূৰ্ণ ভূমিকা অনস্বীকাৰ্য।
সাধাৰণ মানুহৰ সমস্যাক নিজৰ সমস্যা হিচাপে লৈ সমাধানৰ পথ বিচাৰি দিয়া মানুহ আজিৰ পৃথিৱীত বিৰল।

উৎস

বাহ্যিক সংযোগ

শ্ৰেণী:অসমৰ ব্যক্তি
শ্ৰেণী:অনুবাদক
শ্ৰেণী:অসমীয়া সাহিত্যিক
মাণবসা গুৰুবাৰ

মাণবসা গুৰুবাৰ হ'ল পূব ভাৰতৰ ওড়িশা ৰাজ্যৰ ওড়িয়া হিন্দুসকলৰ দ্বাৰা পালন কৰা এটা ধৰ্মীয় উৎসৱ। অন্ধ্ৰ প্ৰদেশ, ছত্তীশগড়, দক্ষিণ ঝাৰখণ্ড আৰু দক্ষিণ পশ্চিম বংগত বসবাস কৰা ওডিয়াসকলেও বছৰৰ নিৰ্দিষ্ট দিনত এই উৎসৱ পালন কৰে আৰু উদ্‌যাপন কৰে। এই উৎসৱত মহালক্ষ্মী দেৱীক অধিষ্ঠাত্ৰী দেৱী হিচাপে পূজা কৰা হয়। ভক্তসকলে বিশ্বাস কৰে যে এই ব্ৰত পালনৰ সময়ত দেৱীয়ে নিজেই প্ৰতিটো ঘৰলৈ আগমন কৰে আৰু গৃহত বসবাস কৰা লোকসকলক দুখ-কষ্ট দূৰ কৰি সমৃদ্ধি প্ৰদান কৰে। আঘোণ মাহৰ প্ৰতি বৃহস্পতিবাৰে এই ব্ৰত আচাৰ অনুষ্ঠিত হয়।

সাধাৰণতে বিশ্বাস কৰা হয় যে দেৱী লক্ষ্মী পৰিষ্কাৰ-পৰিচ্ছন্নতাৰ প্ৰতি বিশেষভাৱে আকৰ্ষিত, গতিকে সকলোৱে নিজৰ ঘৰখন ভালদৰে পৰিষ্কাৰ কৰি জটিল ঝোটি চিতাৰ শিক্ষাৰে সিহঁতৰ ঘৰ সজাই তোলে। পৰম্পৰা অনুসৰি দেৱীয়ে গাঁৱৰ আটাইতকৈ সুন্দৰ সজ্জিত আৰু সুসম ঘৰখনত - ভক্তি, পাৰিবাৰিক ঐক্য আৰু বৈবাহিক আনন্দৰ প্ৰতীক - স্বাস্থ্য, সুখ আৰু সমৃদ্ধিৰ আশীৰ্বাদ প্ৰদান কৰে।

ইতিহাস

লক্ষ্মী পুৰাণত বৰ্ণিত দেৱী লক্ষ্মীৰ হিন্দু পৌৰাণিক কাহিনীৰ পৰা এই উৎসৱৰ উৎপত্তি হৈছে। শাস্ত্ৰ মতে, দেৱী লক্ষ্মীয়ে এবাৰ শ্ৰিয়া নামৰ এজন নিম্নবৰ্ণৰ মহিলাক লগ কৰিছিল, যিটো কাৰণে ভগৱান জগন্নাথৰ জ্যেষ্ঠ ভাতৃ বলোৰামক ক্ষুব্ধ কৰি তুলিছিল৷ ফলস্বৰূপে লক্ষ্মী দেৱীক জগন্নাথ মন্দিৰৰ পৰা বহিষ্কাৰ কৰা হয়৷ হিন্দুসকলৰ বাবে চাৰিটা পবিত্ৰ তীৰ্থস্থান (চাৰিধাম)ৰ ভিতৰত জগন্নাথ মন্দিৰ অন্যতম। দেৱী লক্ষ্মীয়ে মন্দিৰ এৰি গুচি যায়। কিন্তু দেৱীয়ে মন্দিৰ ত্যাগ কৰাৰ পিছত তাৰ স্বামী আৰু স্বামীৰ ডাঙৰ ভাইক খাদ্য, পানী আৰু অন্যান্য সকলো সুখ-সুবিধাৰ পৰা বঞ্চিত হ’বলৈ আৰু তীব্ৰ দুখ-কষ্ট সহ্য কৰিবলৈ অভিশাপ দিয়ে। লক্ষ্মী পুৰাণৰ এই বিশেষ গল্পটোৱে অস্পৃশ্যতাৰ সামাজিক দুষ্টতাৰ বিৰুদ্ধে কথা কয় আৰু নাৰীবাদ আৰু নাৰী সবলীকৰণৰ বিষয়বস্তুৰ ওপৰত আলোকপাত কৰে। ইয়াত দেৱী লক্ষ্মীক পুৰুষৰ আধিপত্যৰ বিৰুদ্ধে এক শক্তিশালী শক্তি হিচাপে চিত্ৰিত কৰা হৈছে।

এই কাহিনীৰ পৰা অনুপ্ৰাণিত হৈ ভক্তসকলে লক্ষ্মী দেৱীক পূজা কৰে। পূজাৰ যোগেদি ভক্তসকলে দেৱীৰ অপৰিসীম শক্তি আৰু আশীৰ্বাদ উদযাপন কৰে। এই উপাসনাই সমাজত সামাজিক সমতাৰ ধাৰণাটো প্ৰসাৰিত কৰে।

তথ্যসূত্ৰ

শ্ৰেণী:হিন্দু ধৰ্ম
শ্ৰেণী:হিন্দু দেৱী
শ্ৰেণী:ধৰ্মীয় উৎসৱ
শ্ৰেণী:লোকগাথা
জাতীয় চলচ্চিত্ৰ পুৰস্কাৰ, বাংলাদেশ

জাতীয় চলচ্চিত্ৰ পুৰস্কাৰবাংলাদেশৰ ঢাকাত অনুষ্ঠিত হোৱা বাংলাদেশী চিনেমাৰ একমাত্ৰ সৰ্বোচ্চ ৰাষ্ট্ৰীয় চলচ্চিত্ৰ বাৰ্ষিক বঁটা প্ৰদান অনুষ্ঠান।এই অনুষ্ঠানটিৰ বাংলাদেশৰ আটাইতকৈ উল্লেখযোগ্য চলচ্চিত্ৰ বঁটা প্ৰদান অনুষ্ঠান হিচাপে গণ্য কৰা হয়। ১৯৭৫ চনত বাংলাদেশ চৰকাৰে ৰাষ্ট্ৰীয় চলচ্চিত্ৰ বঁটা প্ৰতিষ্ঠা কৰে।   প্ৰতি বছৰে চৰকাৰে নিযুক্তি দিয়া ৰাষ্ট্ৰীয় পেনেলে বিজয়ীসকলক নিৰ্বাচন কৰে।

ইতিহাস

১৯৭৫ চনত বাংলাদেশ চৰকাৰে প্ৰথমবাৰৰ বাবে এই বঁটা প্ৰদান কৰে। বাংলাদেশ চৰকাৰে চলচ্চিত্ৰ জগতৰ বিকাশ আৰু উন্নতিৰ দিশত উল্লেখযোগ্য অৱদানৰ বাবে ব্যক্তিবিশেষকক আৰু শ্ৰেষ্ঠ ছবি আৰু তথ্যচিত্ৰলৈ আগবঢ়োৱা উল্লেখযোগ্য অৱদানৰ বাবে জাতীয় চলচ্চিত্ৰ বঁটা প্ৰদান কৰে। ১৯৭৫ চনৰপৰা জাতীয় চলচ্চিত্ৰ বঁটা প্ৰতি বছৰে বৰ্ণিল নৃত্য, সংগীত আদিৰে আয়োজন কৰা এক বাংলা চিনেমা জগতৰ এক বৃহৎ অনুষ্ঠান।

১৯৮১ চনত কোনো বঁটা প্ৰদান কৰা নহ’ল কাৰণ জুৰী ব’ৰ্ডে কোনো ছবিকে বঁটাৰ যোগ্য বুলি গণ্য কৰা নাছিল। পিছত ২০০৮ চনত চৰকাৰে একেৰাহে চাৰিটা বৰ্ষৰ জাতীয় চলচ্চিত্ৰ বঁটা (২০০৪, ২০০৫, ২০০৬, আৰু ২০০৭) ঘোষণা কৰে।

জুৰী

বাংলাদেশ চৰকাৰৰ তথ্য মন্ত্ৰ্যালয়ৰ অধীনস্থ বাংলাদেশ কেন্দ্ৰীয় চলচ্চিত্ৰ প্ৰামাণীকৰণ পৰিষদ এই জুৰী নিযুক্তি দিয়ে। ব’ৰ্ডৰ সদস্যসকলক বিভিন্ন পেছাৰপৰা নিৰ্বাচিত কৰা হয়,ইয়াৰ পূৰ্বে সমাজকৰ্মী, চৰকাৰী বিষয়া, শিক্ষাবিদ, সাংবাদিক, চলচ্চিত্ৰ নিৰ্মাতা, চলচ্চিত্ৰ প্ৰযোজক, অভিনেতা, কবি আদিৰ মাজৰপৰা অন্তৰ্ভুক্ত কৰা হৈছে। ব’ৰ্ডে জাতীয় চলচ্চিত্ৰ বঁটাৰ বাবে দাখিল কৰা ছবিৰ প্ৰদৰ্শনৰ ব্যৱস্থাও কৰে আৰু আপীল কমিটীয়ে পৰীক্ষা কৰা ছবি প্ৰদৰ্শনৰ দায়িত্ব লয়।

জীৱনজোৰা সাধনা বঁটা

বাংলাদেশ জাতীয় চলচ্চিত্ৰ পুৰস্কাৰ আজীৱন সম্মান

ব্যক্তিগত বঁটা সমূহ

শ্ৰেষ্ঠ ছবি
শ্ৰেষ্ঠ চুটি ছবি
শ্ৰেষ্ঠ পৰিচালক
শ্ৰেষ্ঠ অভিনেতা
শ্ৰেষ্ঠ অভিনেত্ৰী
শ্ৰেষ্ঠ সহযোগী অভিনেতা
শ্ৰেষ্ঠ সহযোগী অভিনেত্ৰী
শ্ৰেষ্ঠ খলনায়ক
শ্ৰেষ্ঠ কমিক
শ্ৰেষ্ঠ শিশু শিল্পী
শ্ৰেষ্ঠ সংগীত পৰিচালনা
শ্ৰেষ্ঠ সংগীত সুৰকাৰ
শ্ৰেষ্ঠ পুৰুষ প্লেবেক গায়ক
শ্ৰেষ্ঠ মহিলা প্লেবেক গায়িকা
শ্ৰেষ্ঠ নৃত্য পৰিচালনা
শ্ৰেষ্ঠ গীত

কাৰিকৰী বঁটা

শ্ৰেষ্ঠ কাহিনী
শ্ৰেষ্ঠ চিত্ৰনাট্য
শ্ৰেষ্ঠ সংলাপ
শ্ৰেষ্ঠ চিনেমেট'গ্ৰাফী
শ্ৰেষ্ঠ সম্পাদনা
শ্ৰেষ্ঠ কলা নিৰ্দেশনা
শ্ৰেষ্ঠ শব্দ বাণীবদ্ধ
শ্ৰেষ্ঠ সাজ-পোছাক ডিজাইন
শ্ৰেষ্ঠ মেক-আপ
শ্ৰেষ্ঠ বিশেষ প্ৰভাৱ

বিশেষ বঁটা

বিশেষ জুৰী বঁটা
শ্ৰেষ্ঠ বৈশিষ্ট্যপূৰ্ণ ছবি

বঁটা প্ৰত্যাখ্যান

জননী ছবিখনত অভিনয় কৰা শ্বাবানাক শ্ৰেষ্ঠ সহযোগী অভিনেত্ৰীৰ বঁটাৰ বাবে মনোনীত হৈছিল, কিন্তু তেওঁ সেই বঁটা গ্ৰহণ কৰা নাছিল। ১৯৮২ চনত "বড় ভালো লোক চিল" ছবিৰ বাবে চৈয়দ ছামছুল হকে শ্ৰেষ্ঠ সংলাপ লেখকৰ বঁটা গ্ৰহণ কৰা নাছিল। সুবৰ্ণা মুস্তাফাই "নতুন বৌ" ছবিত অভিনয় কৰাৰ বাবে শ্ৰেষ্ঠ সহযোগী অভিনেত্ৰীৰ বঁটা গ্ৰহণ কৰা নাছিল। ১৯৯০ চনত গোলাম মুস্তাফাই "ছুটিৰ ফাকে " ছবিত অভিনয় কৰি শ্ৰেষ্ঠ সহযোগী অভিনেতাৰ বঁটাৰ বাবে মনোনীত হয়, কিন্তু তেওঁ সেই বঁটা ঘূৰাই দিয়ে। ২০১৮ চনত মোশাৰৰফ কৰিম "কমলা ৰকেট" ছবিৰ বাবে শ্ৰেষ্ঠ কমেডিয়ানৰ বাবে মনোনীত কৰা হয় যদিও তেওঁ গ্ৰহণ কৰা নাছিল।

তথ্য সংগ্ৰহ

শ্ৰেণী:বাংলাদেশৰ চলচ্চিত্ৰ
শ্ৰেণী:বাংলাদেশৰ সংস্কৃতি
অঞ্জলি দেৱী

অঞ্জলি দেৱী তেলেগু আৰু তামিল ছবিৰ এগৰাকী ভাৰতীয় অভিনেত্ৰী, মডেল আৰু প্ৰযোজক আছিল। তেওঁৰ জন্ম ২৪ আগষ্ট ১৯২৭ আৰু মৃত্যু ১৩ জানুৱাৰী ২০১৪ চন৷ তেওঁ লৱ কুশত দেৱী সীতাৰ চৰিত্ৰত অভিনয় কৰাৰ লগতে চেঞ্চু লক্ষ্মী, সুৱৰ্ণ সুন্দৰী, আনাৰকলী আদি চিনেমাত টাইটেল চৰিত্ৰত অভিনয় কৰি তেওঁ সুপৰিচিত আছিল।

প্ৰাৰম্ভিক জীৱন

অঞ্জলি দেৱীৰ জন্ম হৈছিল ভাৰতৰ অন্ধ্ৰপ্ৰদেশৰ পূব গোদাবৰী জিলাৰ পেড্ডাপুৰমত৷ জন্ম নাম আছিল অঞ্জম্মা। নাটকত অভিনয় কৰোঁতে নাম সলনি কৰি অঞ্জনী কুমাৰী কৰে। পিছলৈ পৰিচালক চি পুল্লাইয়ে তেওঁৰ নাম সলনি কৰি অঞ্জলি দেৱী কৰে।

কৰ্মজীৱন

অভিনেত্ৰী

চিনেমাত খোজ দিয়াৰ আগতে তেওঁ নাট্যশিল্পী আছিল, ১৯৩৬ চনত "ৰাজা হৰিশচন্দ্ৰ"ত লোহিতাস্বৰ চৰিত্ৰত অভিনয় কৰিছিল। নায়িকা হিচাপে তেওঁৰ প্ৰথমখন ছবি আছিল ১৯৪০ চনত এল ভি প্ৰসাদৰ কষ্টজীৱী, কিন্তু সেই ছবিখন তিনিটা ৰীলৰ শ্বুটিং হোৱাৰ পিছত পৰিত্যক্ত অৱস্থাত পৰি ৰৈছিল। পিছত চি.পুল্লাইয়ে তেওঁক আৱিষ্কাৰ কৰি গোল্লাভামা (১৯৪৭) ছবিখনত মোহিনীৰ চৰিত্ৰত অভিনয় কৰাৰ সুযোগ দিয়ে। ১৯৪৭ চনত অভিনয় দক্ষতা আৰু সুন্দৰ চেহেৰাৰ ওপৰত ভিত্তি কৰি তেওঁ নিশাটোৰ ভিতৰতে তাৰকা হৈ পৰে। ১৯৬৩ চনত তেলেগু চলচ্চিত্ৰ জগতৰ প্ৰথমখন ৰঙীন ছবি লৱ কুশত তেওঁ অভিনয় কৰিছিল। লৱ কুশত সীতাৰ চৰিত্ৰত অভিনয় কৰাৰ বাবে সুপৰিচিত হৈ পৰে আৰু পিছত সুৱৰ্ণ সুন্দৰী আৰু আনাৰকলীৰ দৰে ছবিতো তেওঁৰ অভিনয়ৰ প্ৰশংসা কৰা হৈছিল। ব্ৰুণ্ডাভানাম (১৯৯২), আন্না ভাডিনা (১৯৯৩) আৰু পুলিচ আলুডু (১৯৯৪) তেওঁৰ কেৰিয়াৰৰ শেষ কালৰ কেইখনমান ছবি আছিল। বালাইয়াৰ পুলিচ আল্লুডু আৰু আন্না ভাদিনাত তেওঁ ব্ৰহ্মানন্দমৰ সতে অভিনয় কৰা দেখা গৈছিল। তেওঁ বিভিন্ন চৰিত্ৰত অভিনয় কৰিছিল, যেনে এগৰাকী ডেমচেল, এগৰাকী পৰী, এগৰাকী নৃত্যশিল্পী, এগৰাকী দানৱ, এগৰাকী দেৱী, এগৰাকী পৰম্পৰাগত নাৰী আৰু পিছলৈ মাতৃৰ চৰিত্ৰত অভিনয় কৰিছিল।

প্ৰযোজক

১৯৫৫ চনত অক্কিনেনী নাগেশ্বৰ ৰাওক ৰাজকুমাৰ চেলিমৰ চৰিত্ৰত লৈ তেওঁ নিজেই শিৰোনাম চৰিত্ৰত অভিনয় কৰা আনাৰকলী ছবিখন নিৰ্মাণ কৰে। তাৰ পাছত ভি মধুসুদন ৰাওৰ ভক্ত টুকাৰাম আৰু চণ্ডীপ্ৰিয়া ছবি প্ৰযোজনা কৰে। বলীউড আৰু টলিউডৰ অভিনেত্ৰী জয়াপ্ৰদাই শোভন বাবু আৰু চিৰঞ্জীৱীৰ সৈতে, পিছৰ ছবিখনত মুখ্য চৰিত্ৰত অভিনয় কৰিছিল। প্ৰযোজক হিচাপে তেওঁ মুঠ ২৭খন ছবি নিৰ্মাণ কৰিছে। শ্ৰী সত্য সাই বাবাৰ এগৰাকী উগ্ৰ ভক্ত আছিল তেওঁ৷ শ্ৰী সত্য সাই বাবাৰ জীৱন আৰু অৱতাৰৰ ওপৰত নিৰ্মিত টেলি-ধাৰাবাহিক শিৰদী সাই পাৰ্থী সাই দিব্যকথা প্ৰযোজনা কৰাৰ উপৰি অভিনয়ো কৰিছিল।

ব্যক্তিগত জীৱন

১৯৪৮ চনত তেওঁৰ সংগীত পৰিচালক পি আদিনাৰায়ণ ৰাওৰ সৈতে বিবাহপাশত আৱদ্ধ হয়।

বঁটা-সন্মান

অঞ্জলি দেৱীয়ে বিভিন্ন বঁটা আৰু সন্মান লাভ কৰে৷
শ্ৰেষ্ঠ অভিনেত্ৰীৰ বাবে ফিল্মফেয়াৰ বঁটা – তেলেগু – আনাৰকলী (১৯৫৫)
শ্ৰেষ্ঠ অভিনেত্ৰীৰ ফিল্মফেয়াৰ বঁটা – তেলেগু – চেঞ্চু লক্ষ্মী (১৯৫৮)
শ্ৰেষ্ঠ অভিনেত্ৰীৰ বাবে ফিল্মফেয়াৰ বঁটা – তেলেগু – লৱ কুশ (১৯৬৩)
গুণ্টুৰৰ নাগাৰ্জুন বিশ্ববিদ্যালয়ৰ পৰা সন্মানীয় ডক্টৰেট ডিগ্ৰী।
তেলেগু চলচ্চিত্ৰ জগতলৈ আজীৱন সেৱা আগবঢ়োৱাৰ বাবে ১৯৯৪ চনত ৰঘুপতি ভেংকাইয়া বঁটা।
২০০৬ চনত সূক্ষ্ম কলা শাখাত ৰামিনেনী ৰাষ্ট্ৰীয় বঁটা।
২০০৮ চনত এ এন আৰ ৰাষ্ট্ৰীয় বঁটা।
তামিলনাডু ৰাজ্যিক চলচ্চিত্ৰ সন্মানীয় বঁটা – ২০০০ চনত অৰিগ্নাৰ আন্না বঁটা
পদ্মভূষণ ড° বি সৰোজা দেৱী ৰাষ্ট্ৰীয় বঁটা ২০১০ চনত ভাৰতীয় বিদ্যা ভৱন, বাংগালুৰুৰ দ্বাৰা।

তথ্য সূত্ৰ

শ্ৰেণী:ভাৰতীয় অভিনেত্ৰী
শ্ৰেণী:মৃত ব্যক্তি
ৰাণী মূৰ্মু

ৰাণী মূৰ্মু এগৰাকী ভাৰতীয় চাঁওতালি লেখিকা। ২০১৮ চনত হপন মায়ক কুকমু গ্ৰন্থৰ বাবে তেওঁ সাহিত্য অকাডেমীৰ যুৱপুৰাস্কৰ বঁটা লাভ কৰে।

প্ৰাথমিক জীৱনৰ শিক্ষা

১৯৮৮ চনত তেওঁ জামছেদপুৰৰ দেৱঘোৰাত সীতা মূৰ্মু আৰু বধৰাই মূৰ্মুৰ ঘৰত জন্মগ্ৰহণ কৰিছিল। ২০১১ চনত ৰাঁচী বিশ্ববিদ্যালয়ৰ পৰা ৰাজনীতি বিজ্ঞানত স্নাতক ডিগ্ৰী লাভ কৰে।

লেখাৰ কেৰিয়াৰ

ছ’চিয়েল মিডিয়াৰ সৈতে জড়িত হোৱাৰ বাবেই তেওঁ লিখাৰ প্ৰতি আগ্ৰহী হৈ পৰিছিল বুলি ৰাণীয়ে প্ৰকাশ কৰিছে। আৰম্ভণিতে তেওঁ ফেচবুকত ইতিবাচক চিন্তাৰ ওপৰত সৰু সৰু মন্তব্য লিখিছিল। অনুগামীসকলে তেওঁক প্ৰশংসা আৰু উৎসাহিত কৰিবলৈ ধৰাৰ লগে লগে তেওঁ লেখাক গুৰুত্বসহকাৰে ল’বলৈ ধৰিলে আৰু গল্প ৰচনা কৰিবলৈ আৰম্ভ কৰিলে। গল্পৰ সমান্তৰালকৈ কবিতাও ৰচনা কৰিছিল। অৱশ্যে ৰাণীয়ে স্বীকাৰ কৰে যে তেওঁৰ লেখাত গল্প কথনৰ প্ৰতি আগ্ৰহ অধিক। তেওঁৰ মতে গল্প কথন তেওঁলোকৰ জনজাতীয়সকলৰ মাজত এক মৌখিক পৰম্পৰা হিচাপে চলি আহিছে আৰু ই যোগাযোগৰ এক ফলপ্ৰসূ পদ্ধতি। গীত আৰু কবিতাও জনজাতীয় সংস্কৃতিৰ অবিচ্ছেদ্য অংগ হ’লেও ইয়াত আখ্যানমূলক উপাদানৰ অভাৱ। দুয়োটা ধাৰাৰে নিজা নিজা সুকীয়া তাৎপৰ্য্য আছে, সেয়ে হ'লেও ৰাণীয়ে গল্প কথনকে অগ্ৰাধিকাৰ দি আহিছে কাৰণ এই কামে তেওঁক আকৰ্ষণীয়ভাৱে বাৰ্তা প্ৰেৰণ কৰিবলৈ সুযোগ দিয়ে।

তথ্যসূত্ৰ

শ্ৰেণী:চাঁওতালি ব্যক্তি
শ্ৰেণী:সাহিত্যিক
কমলা বেনিৱাল

কমলা বেনিৱাল(১২ জানুৱাৰী ১৯২৭ – ১৫ মে' ২০২৪), এগৰাকী ভাৰতীয় স্বাধীনতা সংগ্ৰামী আৰু ৰাজনীতিবিদ আছিল। ভাৰতীয় জাতীয় কংগ্ৰেছ দলৰ জ্যেষ্ঠ সদস্য আছিল। ২০০৩ চনত তেওঁ বিভিন্ন পদত মন্ত্ৰী আৰু ৰাজস্থানৰ উপ-মুখ্যমন্ত্ৰী হিচাপে কাৰ্যনিৰ্বাহ কৰিছিল। পিছলৈ ২০০৯ চনৰ পৰা ২০১৪ চনৰ ভিতৰত ভাৰতৰ বিভিন্ন ৰাজ্যৰ ৰাজ্যপাল হিচাপে কৰ্মৰত আছিল। তেখেতে ১৯৫৪ চনত ২৭ বছৰ বয়সত ৰাজস্থান চৰকাৰৰ মন্ত্ৰী হোৱাৰ লগতে ৰাজস্থানৰ প্ৰথমগৰাকী মহিলা মন্ত্ৰী হোৱাৰ গৌৰৱ লাভ কৰিছল। উত্তৰ-পূৰ্বাঞ্চলৰ কোনো ৰাজ্যৰ প্ৰথমগৰাকী মহিলা গৱৰ্ণৰ হোৱাৰ সন্মানো তেওঁৰেই আছিল। ভাৰতৰ স্বাধীনতা সংগ্ৰামত তেওঁৰ অৱদানৰ স্বীকৃতি স্বৰূপে প্ৰাক্তন প্ৰধানমন্ত্ৰী ইন্দিৰা গান্ধীৰ পৰা তাম্ৰ পাত্ৰ বঁটা লাভ কৰিছিল।

কমলা বেনিৱাল (১২ জানুৱাৰী ১৯২৭ – ১৫ মে' ২০২৪) এজনী ভাৰতীয় স্বাধীনতা সংগ্ৰামী আৰু ৰাজনীতিবিদ আছিল। তেওঁ ভাৰতীয় ৰাষ্ট্ৰীয় কংগ্ৰেছ দলৰ এগৰাকী জ্যেষ্ঠ সদস্য আছিল। তেওঁ বিভিন্ন মন্ত্ৰালয়ত মন্ত্ৰী পদত কাৰ্যনিৰ্বাহ কৰিছিল আৰু ২০০৩ চনত ৰাজস্থানৰ উপ-মুখ্যমন্ত্ৰী ৰূপেও দায়িত্ব পালন কৰিছিল। পিছত, ২০০৯ ৰ পৰা ২০১৪ চনৰ ভিতৰত তেওঁ ভাৰতৰ বিভিন্ন ৰাজ্যৰ ৰাজ্যপাল হিচাপে কৰ্মৰত আছিল।

জীৱন আৰু জীৱিকা

বেনিৱালে ১৯২৭ চনৰ ১২ জানুৱাৰীত ব্ৰিটিছ ভাৰতৰ ৰাজপুতনা এজেন্সীৰ গোৰিৰত জাট পৰিয়ালত জন্মগ্ৰহণ কৰিছিল । নৱভাৰত টাইমছৰ মতে বেনিৱালে মাত্ৰ ১৫ বছৰ বয়সত কিশোৰী অৱস্থাতে ভাৰতীয় জাতীয় কংগ্ৰেছত যোগদান কৰিছিল আৰু ভাৰত ত্যাগ আন্দোলনৰ সৈতে জড়িত হৈ পৰিছিল। এমাহৰ পিছত ২০০৯ চনৰ ২৭ নৱেম্বৰত গুজৰাটৰ ৰাজ্যপাল হিচাপে নিযুক্তি লাভ কৰে আৰু তাত চাৰি বছৰতকৈ অধিক সময় কাৰ্যনিৰ্বাহ কৰে। ২০১৪ চনৰ ৬ জুলাইত তেওঁক মিজোৰামৰ ৰাজ্যপালৰ পদলৈ বদলি কৰা হয়। তেওঁৰ কাৰ্যকাল শেষ হ'বলৈ মাত্ৰ দুমাহ বাকী থকাৰ সময়তে তেওঁক পদৰ পৰা অপসাৰণ কৰা হয়।

জয়পুৰৰ এখন ব্যক্তিগত চিকিৎসালয়ত হঠাৎ হোৱা অসুস্থতাৰ বাবে তেওঁক ভৰ্তি কৰাৰ কিছু সময়ৰ পিছতে ২০২৪ চনৰ ১৫ মে'ত ৯৭ বছৰ বয়সত বেনিৱালে ইহলীলা সম্বৰণ কৰে।

তথ্য সূত্ৰ
ডিমাণ্ড ড্ৰাফ্ট

nail|এখন ডিমাণ্ড ড্ৰাফ্টৰ নমুনা
বেংক ড্ৰাফ্ট হৈছে কোনো বেংকে (সাধাৰণতে*) সেই বেংকৰে কোনো নিৰ্দ্দিষ্ট শাখাক নিৰ্দ্দিষ্ট কাৰোবাক ধন দিবলৈ দিয়া আদেশপত্ৰ। এখন ড্ৰাফত এটা বেংক শাখা- আদেশ দিওতাৰ ৰূপত, অন্য এটা বেংক শাখা- আদেশ পালনকৰ্ত্তাৰ ৰূপত, আৰু এজন ব্যক্তি ধন গ্ৰহণ কৰোতাৰ ৰূপত জড়িত হৈ থাকে। ড্ৰাফৰ দ্বাৰা প্ৰদত্ত আদেশ কেৱল নিৰ্দ্দিষ্ট ধনৰাশি প্ৰাপ্তিৰ বিপৰিতেহে সিদ্ধ হয়। চেকৰ দৰে ড্ৰাফও সম্পূৰ্ণ এক আইনসিদ্ধ প্ৰক্ৰিয়া। আমাৰ দেশত এই ব্যৱস্থাটো এন আই এক্টএ নিয়ন্ত্ৰণ কৰে।

টোকা

ওপৰত (সাধাৰণতে) বুলি কোৱাৰ কাৰণ: পূৰ্ব-বন্দোবস্তি সাপেক্ষে অন্য বেংক প্ৰতিও ড্ৰাফ হব পাৰে।

শ্ৰেণী:বেংকিং